Deur Henri Uys, Universiteit van Pretoria 26 Julie 2019 09:38
Ek hoor gereeld mense wat sê: "Ek moet uit hierdie land kom". Is dit werklik so sleg hier in Suid-Afrika dat mense uit die land wil "vlug"?
Suid-Afrika en sy mense bevind hulself in 'n moeilike tyd. Die ekonomie is wankelrig en misdaad en werkloosheidsyfers is hoog. Boonop beleef ons 'n moeilike en gespanne politieke atmosfeer met ons land se politieke leiers en hul streke. Dan is daar ook staatskaping wat bydra tot die land se probleme.
Dit voel vir my partymaal asof mense net fokus op die negatiewe dinge wat in ons land gebeur en glad nie op enige positiewe aspekte nie.
Daar is baie positiewe dinge in Suid-Afrika wat maak dat ek eerder hier wil bly. Ons het een van die beste klimate in die wêreld en ons ervaar nie verskriklike natuurrampe soos in ander lande nie.
Suid-Afrika ervaar ook nie terreuraanvalle nie. Ons huidige regering is besig met planne om ons ekonomie reg te ruk, meer werkgeleenthede te skep en om misdaad te bekamp.
LEES OOK: Daar is hoop! Alles gaan oukei wees
Om hierdie veranderinge mee te bring gaan tyd vat as dit ordentlik gedoen word. Ons land het soveel interessante kulture en hier word dit aangemoedig dat jy jou kultuur moet beoefen – iets wat in ander dele van die wêreld partymaal onderdruk word.
Die punt wat ek wil maak is dat om uit die land te wil "vlug" om weg te kom van al die slegte dinge hier, nie jou enigste oplossing is nie. Elke land het 'n stel probleme van sy eie.
Misdaad, korrupsie, werkloosheid is ook in ander lande teenwoordig, maar net in ander vorme. Daar heers in baie lande gespanne politiese omstandighede, soos byvoorbeeld in die VSA waar pres. Donald Trump se aanmerkings op Twitter die land verdeel. Jy verruil eenvoudig een land se probleme vir 'n ander land s'n.
Elke land het 'n stel probleme van sy eie.
As 'n klomp mense ons land verlaat, het dit 'n groot impak op die land. Veral as jong mense die land verlaat beteken dit daar minder mense is wat kan bydra tot ons land se ekonomie. Dit beteken weer dat ons ekonomie nie kan groei nie.
Jong mense wat die land verlaat, neem kennis en vaardighede saam met hulle, waardevolle kommoditeite wat ons land baie nodig het.
Ons land het baie om te bied en ek dink nie mens sal sommer beter kry iewers anders nie. Ek glo dinge sal beter begin gaan, maar dit gaan tyd vat en ons moet geduldig wees.